Do Let's dance smerujú ďalšie silné kalibre. Slovákov roztancujú obľúbené herečky aj známy manželský pár
Do štartu ôsmej série súťaže Let's Dance ostáva len niekoľko mesiacov.
Už túto jar na obrazovkách televízie Markíza odštartuje nová séria obľúbenej tanečnej šou Let's Dance. Ako prezradili tvorcovia súťaže na tanečný parket prídu hviezdy zo sveta aj zo Slovenska, no lákadlom majú byť aj špeciálne tanečné dvojice.
Hokejista a tanečníčka
Ako prvé meno ôsmej série televízia odhalila Mariána Gáboríka, ktorý svoju účasť považuje za veľkú výzvu. Podľa portálu mediaboom.sk by mala byť hokejistovi najväčšou oporou jeho manželka a profesionálna tanečníčka Ivana Gáborík, s ktorou bude tvoriť pár aj v tanečnej súťaži.
Ivana sa v šou objavila už niekoľkokrát. V roku 2008 zatancovala so superstaristom Martinom Konrádom, o rok neskôr s hercom a spevákom Filipom Tůmom, v roku 2010 bol jej partnerom český herec Marek Vašut a poslednýkrát si zatancovala v roku 2011 po boku zabávača Petra Marcina.
Paraolympionici na parkete
Ako prezradil portál mediaboom.sk, televízia Markíza chce na televízne obrazovky priniesť aj ďalší špeciálny pár. "V Let's Dance by sa podľa našich informácií mala historicky po prvý raz predstaviť tanečná dvojica so zdravotným znevýhodnením. Tanečný pár by mal byť zložený z profesionálneho tanečníka a zdravotne znevýhodnenej známej osobnosti, pričom Markíza podľa prvých informácií mala zaloviť vo vodách slovenských paraolympionikov," informoval portál, ktorý špekuluje o Henriete Farkašovej, našej najlepšej paraolympijskej lyžiarke.
V novej sérii Let's Dance sa objaví aj víťazka 12 série šou Farma, Xénia Gregušová a svoj tanečný talent by mali ukázať aj jedni z najžiadanejších slovenských herečiek – Gabriela Marcinková a Jana Kovalčíková. Jedným z najväčších lákadiel pre divákov má byť kubánsky filmový a televízny herec Mario Cimmaro, ktorého poznáme ako Juana Reyesa z kultovej telenovely Skrytá vášeň.
Diskusia > Do Let's dance smerujú ďalšie silné kalibre. Slovákov roztancujú obľúbené herečky aj známy manželský pár